平望蚊子二十六韻
作者：吳融
朝代：唐

paragraphs: 天下有蚊子，候夜噆人膚。
平望有蚊子，白晝來相屠。
不避風與雨，羣飛出菰蒲。
擾擾蔽天黑，雷然隨舳艫。
利嘴入人肉，微形紅且濡。
振蓬亦不懼，至死貪膏腴。
舟人敢停棹，陸者亦疾趨。
南北百餘里，畏之如虎貙。
噫嘻天地間，萬物各有殊。
陽者陽爲伍，陰者陰爲徒。
蚊蚋是陰物，夜從喧牆隅。
如何正曦赫，吞噬當通衢。
人筋爲爾斷，人力爲爾枯。
衣巾穢且甚，盤饌腥有餘。
豈是陽德衰，不能使消除。
豈是有主者，此鄉宜毒荼。
吾聞蛇能螫，避之則無虞。
吾聞蠆有毒，見之可疾驅。
唯是此蚊子，逢人皆病諸。
江南夏景好，水木多蕭疎。
此中震澤路，風月彌清虛。
前後幾來往，襟懷曾未舒。
朝既蒙襞積，夜仍跧蘧蒢。
雖然好吟嘯，其奈難踟蹰。
人生有不便，天意當何如。
誰能假羽翼，直上言紅鑪。